অবশেষে ভারতের জার্সিতে আন্তর্জাতিক ক্রিকেটে অভিষেক বৈভবের

ওয়েব ডেস্ক : মাত্র ১৫ বছর ৯৯ দিন বয়সে জাতীয় দলের জার্সিতে অভিষেক করলেন বৈভব সূর্যবংশী (Vaibhav Sooryavanshi)। শনিবার ইংল্যান্ডের (England) বিরুদ্ধে দ্বিতীয় টি-২০ ম্যাচে ভারতের (India) প্রথম একাদশে জায়গা পান তিনি। এর ফলে দেশের হয়ে সবচেয়ে কম বয়সে আন্তর্জাতিক ক্রিকেটে অভিষেক করার রেকর্ড গড়লেন এই তরুণ ব্যাটার। ভেঙে গেল সচিন তেন্ডুলকরের (Sachin Tendulkar) দীর্ঘ ৩৭ বছরের পুরনো নজির।

টসের সময় ভারতের অধিনায়ক শ্রেয়স আইয়ার বৈভবের অভিষেকের (Vaibhav Sooryavanshi) কথা ঘোষণা করেন। টসে জিতে প্রথমে ব্যাট করার সিদ্ধান্ত নেয় ভারত। এই ম্যাচেই সঞ্জু স্যামসনের পরিবর্তে প্রথম একাদশে সুযোগ পান বৈভব।

আরও খবর : কেপ ভার্দের বিরুদ্ধে গোল করেই ইতিহাস গড়লেন মেসি

বলে রাখা দরকার, ১৯৮৯ সালে পাকিস্তানের বিরুদ্ধে ১৬ বছর ২০৫ দিন বয়সে আন্তর্জাতিক ক্রিকেটে অভিষেক করেছিলেন সচিন তেন্ডুলকর (Sachin Tendulkar)। সেই রেকর্ডই ভেঙে দিলেন বৈভব (Vaibhav Sooryavanshi)। শুধু ভারত নয়, টি-২০ আন্তর্জাতিক ক্রিকেটের ইতিহাসেও তিনিই এখন সবচেয়ে কম বয়সি অভিষেককারী ক্রিকেটার। পুরুষদের আন্তর্জাতিক ক্রিকেটের ইতিহাসে অবশ্য বৈভব দ্বিতীয় সর্বকনিষ্ঠ অভিষেককারী। এই তালিকায় এখনও শীর্ষে রয়েছেন পাকিস্তানের হাসান রাজা। তিনি ১৯৯৬ সালে মাত্র ১৪ বছর বয়সে জিম্বাবোয়ের বিরুদ্ধে আন্তর্জাতিক ক্রিকেটে অভিষেক করেছিলেন।

ম্যাচের আগে শ্রেয়স আইয়ার (Shreyas Iyer) বলেন, গত কয়েক মাসে বৈভব যেভাবে ধারাবাহিকভাবে পারফর্ম করেছে, তাতে জাতীয় দলে জায়গা পাওয়ার যোগ্যতা সে অর্জন করেছে। আইয়ারের কথায়, ‘‘ওর মধ্যে আত্মবিশ্বাসের কোনও অভাব নেই। নেটে যেমন নির্ভয়ে ব্যাট করে, ড্রেসিংরুমেও একই রকম শান্ত ও আত্মবিশ্বাসী থাকে। চাপ সামলানোর ক্ষমতাও অসাধারণ।’’ ভারতীয় অধিনায়ক আরও স্পষ্ট করেন, বৈভবকে দলে নেওয়ার ক্ষেত্রে কোনও বাহ্যিক চাপ ছিল না। পুরো সিদ্ধান্তই নেওয়া হয়েছে তাঁর সাম্প্রতিক পারফরম্যান্স এবং প্রতিভার ভিত্তিতে।